b"\n_START_ARTICLE_\nSede vacante\n_START_PARAGRAPH_\nSede vacante (lot. 'k\xc4\x97d\xc4\x97, sostas tu\xc5\xa1\xc4\x8dias') laikas, sedisvakansijos laikotarpis\xc2\xa0\xe2\x80\x93 tarpuvaldis, laikotarpis iki naujojo Katalik\xc5\xb3 Ba\xc5\xbeny\xc4\x8dios vadovo i\xc5\xa1rinkimo._NEWLINE_Universi Dominici Gregis (Apa\xc5\xa1tali\xc5\xa1koji konstitucija) nurodo, kad mirus arba atsistatydinus popie\xc5\xbeiui, Apa\xc5\xa1tal\xc5\xb3 Sosto valdymas iki naujojo popie\xc5\xbeiaus i\xc5\xa1rinkimo atitenka kardinolo kamerlengo vadovaujamai kardinol\xc5\xb3 kolegijai, kurios svarbiausia u\xc5\xbeduotis \xc5\xa1iuo laikotarpiu\xc2\xa0\xe2\x80\x93 tinkamai pasiruo\xc5\xa1ti naujojo popie\xc5\xbeiaus rinkimams, deramai surengti konklav\xc4\x85, o kitos kardinol\xc5\xb3 kolegijos galios \xc5\xa1iuo metu yra labai ribotos.Sede vacante metu visi Romos kurijos darbuotojai netenka savo \xc4\xafgaliojim\xc5\xb3, i\xc5\xa1skyrus kardinol\xc4\x85 kamerleng\xc4\x85, kuris r\xc5\xabpinasi Apa\xc5\xa1tal\xc5\xb3 Sosto turto reikalais, ir Did\xc4\xafj\xc4\xaf penitenciarij\xc5\xb3 (Apa\xc5\xa1tali\xc5\xa1kosios penitenciarijos tribunolo vadov\xc4\x85)._NEWLINE_Po 1831\xc2\xa0m. sede vacante netruko daugiau kaip 20 dien\xc5\xb3, bet Viduram\xc5\xbeiais Apa\xc5\xa1tal\xc5\xb3 Sostas b\xc5\xabdavo tu\xc5\xa1\xc4\x8dias i\xc5\xa1tisus m\xc4\x97nesius ar metus; ilgiausiai_NEWLINE_truk\xc4\x99s sede vacante buvo 1268\xe2\x80\x931271\xc2\xa0m. (tarpuvaldis tarp Klemenso IV ir Grigaliaus X)._NEWLINE_Sedisvakansijos laikotarpiu negalima taisyti ar keisti esam\xc5\xb3 Ba\xc5\xbeny\xc4\x8dios \xc4\xafstatym\xc5\xb3. Visi priimti pakeitimai \xc4\xafsigalioja tik naujam popie\xc5\xbeiui juos patvirtinus._NEWLINE_Sede vacante periodu leid\xc5\xbeiamos Vatikano monetos ir pa\xc5\xa1to \xc5\xbeenklai su kardinolo kamerlengo herbu, bet be popie\xc5\xbeiaus profilio."